APSTIPRINU

Dagdas novada priekšsēdētājs

\_\_\_\_\_\_\_\_\_\_\_\_\_\_\_\_ A.Trūlis

2019.gada.\_\_\_.\_\_\_\_\_\_\_\_\_\_\_\_

**NOLIKUMS**

Dagdas novada

mednieku sporta spēlēm.

**Mērķis un uzdevumi.**

1. Pulcināt vienkopus Dagdas novada mednieku kolektīvus uz aktīvu brīvā laika pavadīšanu.

2. Vairot aktīvās atpūtas iespējas novadā.

3. Veicināt draudzīgas attiecības un sadarbību starp mednieku kolektīviem.

**Vieta un laiks.**

Sacensības notiks 2019.gada 23.februārī Dagdas pagastā pie “Parka Rozēm”.

Ierašanās pēc pašu ieskatiem, bet ne vēlāk kā plkst. 9:30

Mandātu komisija un pārstāvju sanāksme plkst. 9:45

Sporta spēļu atklāšana plkst.10:00

Sacensību sākums plkst.10:30

Dienas gaitā sacensības mednieku trasē, konkursi medniekiem un nemedniekiem, diskusijas par medībās piedzīvoto, pieredzes apmaiņa, spēku atjaunošanas procedūras.

Apbalvošana pēc visu konkursu noslēguma.

**Vadība.**

Sacensības organizē un vada Dagdas novada pašvaldība un mednieku kolektīvs “Dagdas mednieks” - kolektīva vadītājs Aleksandrs Andžāns.

**Dalībnieki.**

Pasākumā piedalās fiziski veseli Dagdas novada mednieki, viņu atbalstītāji un viesi. Katrs pats atbild par savu veselības stāvokli un pieteikuma veidlapā parakstās par drošības, mednieku un sacensību noteikumu ievērošanu.

Visiem dalībniekiem nepieciešams ziemai piemērots apģērbs, atpūtai atbilstošs noskaņojums un inventārs, metāla bļodiņas, krūzītes, līdzjutēju atribūtika. Mednieku trases dalībniekiem nepieciešamais ekipējums: bise (bez tēmēšanas palīgierīcēm), patronas lādētas ar lodēm un skrotīm Nr.4,5,6,7,8,9. Komandai viens katliņš (virs 10 l) un nepieciešamās izejvielas mednieku zupas vārīšanai.

**Līdzjutēji.**

Dalībnieki, kas nepiedalās sacensībās, jūt līdzi saviem sportistiem. Līdzi jušana var izpausties kā uzmundrinošu saukļu izkliegšana, plakātu un karogu vicināšana, pārtikas un dzeramā piegāde sacensību laikā, desiņu cepšana, tējas vārīšana, tiesnešu uzpirkšana ar visādām garšīgām lietām. Galu galā var arī vienkārši slēpot un izlikties, ka ar notiekošo viņam nav nekāda sakara.

**Pieteikumi.**

Iepriekšpieteikšanās līdz 20.februārim pie Dagdas mednieku kolektīva vadītāja A.Andžāna t.29427803. Rakstiskais pieteikums ar dalībnieku parakstiem pasākuma dienā līdz 10.00.

**Apbalvošana.**

Komandu un individuālo dalībnieku godalgoto vietu ieguvējus apbalvos ar tiem pienākošo**s** godu un cieņu. 1.-3.vietu ieguvējas komandas saņems diplomus un kausus, individuālajos konkursos balvas.

**Sacensību norises kārtība.**

**Mednieku trase.**

Mednieku trasē piedalās 3 dalībnieki: 3 atbilstoši ekipēti (bise, patronas). Ieroču pārbaude notiks pirms komandas starta un pēc katra šaušanas vingrinājuma. Šaušana notiks pēc tiesneša komandas „Uguns” tikai tad, kad komandas vadītājs paziņo par gatavību.

1.Posms rīta skrējiens līdz barotavai.

2.Posms šaušana ar lodēm. Šauj vienlaicīgi visa komanda. Jāsašauj 9 mērķi ar 15 patronām. Par katru nesašautu mērķi pie kopējā laika tiek pieskaitīta viena minūte.

3.Posms trofejas vilkšana.

4.Posms šķēršļu josla.

5.Posms malkas sagatavošana.

6.Posms šaušana pa lidojošiem šķīvīšiem (izmanto patronas ar skrotīm). Šauj katrs dalībnieks atsevišķi. Katram jāsašauj 3 mērķi ar 6 patronām. Par katru nesašautu mērķi pie kopējā laika tiek pieskaitīta viena minūte.

7.Posms āža ķeršana.

8.Posms “pašvakcinācija” pret gripu.

**Konkursi.**

Šaušana ar pneimatisko ieroci (gaiseni), saku mešana, šurpas vārīšana, precizitātes konkurss.